संविधानसभाको चुनाव अब न सम्भव छ, न त्यसले कुनै सकारात्मक परिणाम नै दिनसक्छ। संविधानसभा चाहिए अर्को चुनाव गर्नुभन्दा पुरानैलाई पुनर्जीवित गर्नु सहज, सरल र सस्तो हुन्छ, तर राष्ट्रलाई ठूलो भार र जनतालाई टाउकोदुखाइ बनेको त्यो संविधानसभा पुनर्स्थापनाको परिकल्पना त्यसका केही सदस्य बाहेक कसैले गर्न सक्दैन। वास्तवमा संविधानसभाको विधिवत् अवसान हुनुअघि नै दलहरूले यसलाई निर्जीव बनाइसकेका थिए। संविधान निर्माणमा जनतालाई प्रत्यक्ष सहभागी गराउने, जनताबीच व्यापक छलफल र राय संकलन गर्ने, प्रबुद्ध वर्गको अभिमत लिने जस्ता लोकतान्त्रिक प्रावधान र प्रक्रिया स्थगित गर्दै सभासद्लाई नेतृत्वले भनेका कुरामा सहमति जनाउने, भत्ता खाने, विदेश घुम्ने र चूपचाप बसिरहने भूमिकामा सीमित गरेपछि संविधानसभाको औचित्य समाप्त भएको हो। लोकतन्त्रवादीले सिद्धान्ततः चुनावको विपक्षमा उभिन मिल्दैन, तर अहिले सरकारले निर्णय गरे अनुसारको चुनावलाई स्वागत–समर्थन गर्नु लोकतन्त्रमाथि नै नाङ्गो व्यंग्य हुनेछ।
